Nõukogu direktiiv,

14. juuni 1982,

millega muudetakse direktiivi 77/391/EMÜ ja kehtestatakse ühenduse täiendav meede veiste brutselloosi, tuberkuloosi ja leukoosi tõrjeks

(82/400/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eelkõige selle artikleid 43 ja 100,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust, [3]

ning arvestades, et:

nõukogu 17. mai 1977. aasta direktiiv 77/391/EMÜ, millega kehtestatakse ühenduse meetmed veiste brutselloosi, tuberkuloosi ja leukoosi tõrjeks, [4] viimati muudetud direktiiviga 81/476/EMÜ, [5] piiras meetmete kestvuse kolme aastaga;

saavutatud tulemuste ja liikmesriikide esitatud programmide edenemise alusel tuleks võtta kaheaastase kestvusega täiendav meede ning sätestada selle rahastamine seatud eesmärkide saavutamiseks;

nõukogu 13. detsembri 1977. aasta direktiivi 78/52/EMÜ (millega kehtestatakse ühenduse nõuded veiste brutselloosi, tuberkuloosi ja enzootilise leukoosi kiirendatud riiklike tõrjeplaanide kohta) [6] artikli 29 lõige 3 sätestas, et esialgselt kokkulepitud kolmeaastane periood peaks algama komisjoni poolt riiklike tõrjeplaanide heakskiitmise otsusega määratud kuupäeval; liikmesriikide, välja arvatud Itaalia ja Kreeka, esialgsed plaanid lõpevad vastavalt iga liikmesriigi osas 1981. aasta erinevatel kuupäevadel; selleks, et uue meetme rakendamisega seotud tehniliseks ja finantsiliseks kohandamiseks jääks aega, tuleks 1981. aastal lõpulejõudvate esialgsete plaanide kestvust pikendada kuni 31. detsembrini 1981 (kaasa arvatud);

võimaldamaks esialgsetes plaanides muudatusi, mis tulenevad asjaomaste haiguste epizootoloogilisest arengust ja mida tuleb teha võetavate meetmete edukat lõpuleviimist silmas pidades, peavad liikmesriigid koostama uued plaanid; uute plaanide elluviimise kestvus tuleb arvestada selliselt, et kõikidel juhtudel hõlmab kogu kava, st esialgne plaan ja uus plaan, viie aasta pikkuse koguperioodi,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 77/391/EMÜ artiklisse 6 lisatakse järgmine lõige:

"3. Liikmesriikide osas, kelle kolmeaastased plaanid lõpevad 1981. aasta jooksul, pikendatakse siiski nimetatud kolmeaastast perioodi kuni 31. detsembrini 1981."

Artikkel 2

1. Käesolevaga kehtestatakse ühenduse meede veiste brutselloosi, tuberkuloosi ja leukoosi tõrje lõpuleviimiseks.

2. Täiendava meetme kestvus määratakse selliselt, et direktiiviga 77/391/EMÜ kehtestatud meetmed koos täiendava meetmega kestavad viis aastat.

3. Ühendus toetab täiendava meetme võtmist rahaliselt.

Artikkel 3

1. Liikmesriigid valmistavad ette uued kiirendatud tõrjeplaanid vastavalt direktiivi 77/391/EMÜ artiklitele 2, 3 ja 4 ning kooskõlas direktiivis 78/52/EMÜ kehtestatud nõuetega, et tagada järjepidevus esialgsete plaanide alusel kohaldatud meetmetega, võttes arvesse saavutatud tulemusi ja vajalikke korrigeerimisi.

2. Belgia, Taani, Saksamaa, Prantsusmaa, Iirimaa ja Ühendkuningriik edastavad uued plaanid komisjonile hiljemalt kaks kuud pärast käesoleva direktiivi teatavakstegemist ning Itaalia ja Kreeka enne 1. jaanuari 1983.

Artikkel 4

1. Komisjon vaatab talle vastavalt artikli 3 lõikele 2 edastatud uued plaanid läbi, et määrata kindlaks, kas ühenduse rahalise toetuse saamise tingimused on täidetud nimetatud plaanide vastavuse alusel direktiivi 77/391/EMÜ, direktiivi 78/52/EMÜ ja käesoleva direktiiviga ning võttes asjakohaselt arvesse nimetatud direktiivide eesmärke.

2. Kahe kuu jooksul plaanide saamisest esitab komisjon alalisele veterinaarkomiteele (edaspidi "komitee") otsuse projekti. Komitee esitab oma arvamuse artiklis 8 sätestatud korras.

3. Komisjoni poolt heakskiitmise otsuses määratud kuupäevadel jõustavad liikmesriigid artiklis 3 osutatud ja lõike 2 alusel heakskiidetud uute kiirendatud tõrjeplaanide rakendamiseks vajalikud õigusnormid.

Artikkel 5

1. Liikmesriikide kulutused seoses artiklis 3 osutatud plaanide alusel vastuvõetud meetmetega kuuluvad ühenduse poolt hüvitamisele lõikes 3 ja artiklis 2 toodud piirides.

2. Ühendus tasub liikmesriikidele 72,5 eküüd iga tapetud lehma eest ja 36,25 eküüd iga muu veise eest, kes tapetakse direktiivi 77/391/EMÜ I peatükis osutatud meetmete kohaselt.

3. Ühenduse eelarvest põllumajandussektori kulude peatüki alusel saadav abi on hinnanguliselt 35 miljonit eküüd lõikes 1 osutatud meetmete kestvuse aja jooksul.

4. Liikmesriikide võetud meetmed kuuluvad ühenduse poolt rahastamisele ainult juhul, kui neid puudutavad sätted on vastu võetud artiklis 4 sätestatud korras.

Artikkel 6

1. Nõukogu 21. aprilli 1970. aasta määruse (EMÜ) 729/70 artikli 7 lõike 1 sätteid, mis puudutavad ühise põllumajanduspoliitika rahastamist, [7] kohaldatakse komisjoni otsustele käesoleva meetme rahastamise kohta.

2. Hüvitamistaotlused on seotud tapmistega, mille liikmesriigid on teostanud kalendriaasta jooksul, ja esitatakse enne järgmise aasta 1. juulit.

3. Käesoleva artikli üksikasjalikud rakenduseeskirjad võetakse vastu määruse (EMÜ) 729/70 artikliga 13 sätestatud korras.

Artikkel 7

1. Plaanide rakendamise veterinaarkontroll viiakse läbi vastavalt direktiivi 77/391/EMÜ artiklile 10.

2. Kui kõik tõrjeplaanid on täidetud, esitab komisjon nõukogule üldaruande saavutatud tulemuste kohta koos ettepanekuga riiklike ennetusmeetmete edasiseks ühtlustamiseks, kui see peaks vajalik olema.

Artikkel 8

1. Kui viidatakse käesolevas artiklis sätestatud korrale, pöördub eesistuja küsimusega viivitamata komitee poole kas omal algatusel või liikmesriigi taotlusel.

2. Liikmesriikide hääli komitees arvestatakse vastavalt asutamislepingu artikli 148 lõikes 2 sätestatule. Eesistuja ei hääleta.

3. Komisjoni esindaja esitab võetavate meetmete kava. Komitee esitab oma arvamuse eelnõu kohta aja jooksul, mille määrab esimees vastavalt küsimuse kiireloomulisusele. Arvamus võetakse vastu 45häälelise häälteenamusega.

4. Komisjon võtab meetmed vastu ja kohaldab neid viivitamata, kui need on komitee arvamusega kooskõlas. Kui meetmed ei ole komitee arvamusega kooskõlas või kui arvamust ei ole esitatud, teeb komisjon viivitamata nõukogule ettepaneku võetavate meetmete kohta. Nõukogu teeb otsuse kvalifitseeritud häälteenamusega.

Kui nõukogu ei ole kolme kuu jooksul alates ettepaneku esitamise kuupäevast meetmeid võtnud, võtab komisjon ettepandud meetmed vastu ja kohaldab neid viivitamata, kui nõukogu ei ole lihthäälteenamusega selle vastu hääletanud.

Artikkel 9

Käesolev direktiiv on adresseeritud liikmesriikidele.

Luxembourg, 14. juuni 1982

Nõukogu nimel

eesistuja

P. de Keersmaeker

[1] EÜT C 289, 11.11.1981, lk 4.

[2] EÜT C 40, 15.2.1982, lk 26.

[3] EÜT C 112, 3.5.1982, lk 8.

[4] EÜT L 145, 13.6.1977, lk 44.

[5] EÜT L 186, 8.7.1981, lk 20.

[6] EÜT L 15, 19.1.1978, lk 34.

[7] EÜT L 94, 28.4.1970, lk 13.

--------------------------------------------------